Nordfyn: - Dådyrbestandens størrelse på Æbelø er helt og holdent et udtryk for Aage V. Jensens Naturfonds fejlslagne forvaltning. Den har slet ikke fungeret. Der skal en professionel skytte til sådan en kæmpe opgave. Det er ikke noget, man kan sætte en jagtlejer til at løse. Sådan lyder kritikken fra tre af nordfyns mest erfarne hjortefolk og jægere, der efter Fyens Stiftstidendes artikler i sidste uge, nu skyder med skarpt efter den måde naturfonden har grebet tingene an på Æbelø.

- Når fondens skovfoged Jacob Palsgaard Andersen udtaler, at det er nødvendigt at nedbringe en nordfynsk bestand af dådyr, der skaber problemer på Æbelø, så har det ikke noget med virkeligheden at gøre. Det er kort sagt noget vås, mener Aksel Christensen, der har været skytte på Egebjerggård i mere end 30 år.

Han var i sin tid med til at starte det nordfynske hjortelav - og Aksel Christensen står ikke alene med kritikken. Den deler også Kaj Rasmussen, der er næstformand i Bogense land- og strandjagtforening og Hans Christian Nielsen, der er medstifter af og tidligere mangeårig formand for hjortelavet.

- Aage V. Jensens Naturfond skyder for det første skylden på en stor nordfynsk bestand, der veksler mellem Æbelø og Nordfyn. Men det passer ikke. De dyr der, ifølge fonden, kan ses gå frem og tilbage er en Æbelø-bestand, der går over til fastlandet for at finde den føde, som de ikke længere kan finde på øen. Så ja: der er en vandring, men det er ikke dyr fra den nordfynske bestand. Der er i øvrigt slet ikke så stor en bestand omkring Gyldensteen, at den kunne være årsag til de her massive problemer, siger Hans Christian Nielsen.

- De nordfynske dådyr er spredt ud over kommunen. Mange står på Egebjerggaards jorde langt væk fra Æbelø og hvorfor skulle de søge derover, når der ikke er mad til dem. Det giver overhovedet ingen mening, mener han.